b'\n_START_ARTICLE_\nCarl Alfred Carlstr\xc3\xb6m\n_START_PARAGRAPH_\nCarl Alfred Carlstr\xc3\xb6m (12. joulukuuta 1851 Kristiinankaupunki \xe2\x80\x93 26. elokuuta 1910 Kristiinankaupunki) oli suomalainen Kristiinankaupungissa asunut kauppaneuvos, laivanvarustaja, kauppias ja valtiop\xc3\xa4iv\xc3\xa4mies._NEWLINE_Carlstr\xc3\xb6min vanhemmat olivat kauppaneuvos, Saksan konsuli Carl Emil Carlstr\xc3\xb6m (1818\xe2\x80\x931889) ja Maria Carolina H\xc3\xa4ll (1819\xe2\x80\x931887). H\xc3\xa4n oli naimisissa Agnes Wendelinin (1853\xe2\x80\x931913) kanssa jonka is\xc3\xa4 oli kristiinankaupunkilainen kauppaneuvos Otto Samuel Wendelin (1824\xe2\x80\x931888)._NEWLINE_Carlstr\xc3\xb6min is\xc3\xa4 Carl Emil Carlstr\xc3\xb6m oli tullut Kristiinankaupunkiin H\xc3\xa4meenlinnan l\xc3\xa4hist\xc3\xb6lt\xc3\xa4 ja h\xc3\xa4n palveli puotipoikana kunnes perusti oman kauppaliikkeen vuonna 1843. Liike kasvoi ajan my\xc3\xb6t\xc3\xa4 merkitt\xc3\xa4v\xc3\xa4ksi ja Carlstr\xc3\xb6m sai liikkeen johtoonsa is\xc3\xa4ns\xc3\xa4 kuoltua 1889. Carlstr\xc3\xb6m toimi my\xc3\xb6s vuodesta 1879 Vaasan Osakepankin Kristiinankaupungin haarakonttorin johtajana. Carlstr\xc3\xb6m oli Kristiinankaupungin kaupunginvaltuuston j\xc3\xa4senen\xc3\xa4 yli 20 vuotta ja h\xc3\xa4n oli porvariss\xc3\xa4\xc3\xa4dyn edustajana s\xc3\xa4\xc3\xa4tyvaltiop\xc3\xa4ivill\xc3\xa4 1888\xe2\x80\x931906. Valtiop\xc3\xa4ivill\xc3\xa4 h\xc3\xa4n ajoi erityisesti rautatien saamista Kristiinankaupunkiin, t\xc3\xa4m\xc3\xa4 hanke toteutuikin vuonna 1913._NEWLINE_Carlstr\xc3\xb6m teki itsemurhan elokuun lopulla 1910. H\xc3\xa4nen tuontiliikkeens\xc3\xa4 oli joutunut vararikon partaalle liikkeen prokuristin ja osakkaan Emil Axelinin tekemien vekseliv\xc3\xa4\xc3\xa4rennysten ja petosten takia. Axelin oli myynyt v\xc3\xa4\xc3\xa4rent\xc3\xa4m\xc3\xa4ns\xc3\xa4 vekselit Vaasan Osakepankille joka k\xc3\xa4rsi t\xc3\xa4ss\xc3\xa4 yhteydess\xc3\xa4 huomattavat tappiot. Pari p\xc3\xa4iv\xc3\xa4\xc3\xa4 my\xc3\xb6hemmin my\xc3\xb6s Carlstr\xc3\xb6min tuontiliikkeen palveluksessa yli 30 vuotta ollut p\xc3\xa4\xc3\xa4kirjanpit\xc3\xa4j\xc3\xa4 Wilhelm Martens teki itsemurhan. Carlstr\xc3\xb6m ja Martens eiv\xc3\xa4t olleet sekaantuneet prokuristin v\xc3\xa4\xc3\xa4renn\xc3\xb6ksiin. _NEWLINE_Carlstr\xc3\xb6m rakennutti vuonna 1896 noin viisi kilometri\xc3\xa4 Kristiinankaupungista pohjoiseen sijaitsevan Suurj\xc3\xa4rven rannalle Carlsro-nimisen kertaustyylej\xc3\xa4 edustavan huvilan. Carlstr\xc3\xb6min kuoltua huvila myytiin irtaimistoineen ja se toimi vuosina 1922\xe2\x80\x931945 kes\xc3\xa4hotellina. Huvilasta tehtiin museo vuonna 1960 ja nykyisin huvilaa hoitaa Kristiinankaupungin museotoimi. Carlstr\xc3\xb6min perheen entinen kaupunkiasunto ja konttori Kristiinankaupungin It\xc3\xa4inen pitk\xc3\xa4katu 45:ss\xc3\xa4 on nykyisin Braheg\xc3\xa5rden r.y:n omistuksessa ja siell\xc3\xa4 j\xc3\xa4rjestet\xc3\xa4\xc3\xa4n erilaisia tilaisuuksia.'